CELEX: 62016CN0057
Language: ro
Date: 2016-02-01 00:00:00
Title: Cauza C-57/16 P: Recurs introdus la 1 februarie 2016 de ClientEarth împotriva Hotărârii Tribunalului (Camera a doua) din 13 noiembrie 2015 în cauza T-424/14, ClientEarth/Comisia Europeană

30.5.2016   
            
            
               RO
            
            
               Jurnalul Oficial al Uniunii Europene
            
            
               C 191/5
            
         Recurs introdus la 1 februarie 2016 de ClientEarth împotriva Hotărârii Tribunalului (Camera a doua) din 13 noiembrie 2015 în cauza T-424/14, ClientEarth/Comisia Europeană
   (Cauza C-57/16 P)
   (2016/C 191/08)
   Limba de procedură: engleza
   
      Părțile
   
   
      Recurentă: ClientEarth (reprezentanți: O. W. Brouwer, F. Heringa, J. Wolfhagen, advocaten)
   
      Cealaltă parte din procedură: Comisia Europeană
   
      Concluziile
   
   Recurenta solicită Curții:
   
               i.
            
            
               anularea Hotărârii Tribunalului din 13 noiembrie 2015 prin care acesta:
               
                           —
                        
                        
                           a respins acțiunile formulate de reclamantă;
                        
                     
                           —
                        
                        
                           a obligat reclamanta să își suporte propriile cheltuieli de judecată și să le plătească pe cele efectuate de Comisia Europeană;
                        
                     
         
               ii.
            
            
               obligarea Comisiei la plata cheltuielilor de judecată, inclusiv a cheltuielilor efectuate de eventualii intervenienți.
            
         
      Motivele și principalele argumente
   
   Reclamanta solicită anularea hotărârii pentru următoarele motive:
   
      
         Primul motiv: o eroare de drept constând în admiterea existenței unei prezumții generale în cadrul articolului 4 alineatul (3) primul paragraf din Regulamentul nr. 1049/2001 (1) cu privire la documentele solicitate.
   Tribunalul a săvârșit o eroare de drept prin:
   
               i.
            
            
               aplicarea eronată a jurisprudenței Curții;
            
         
               ii.
            
            
               nerecunoașterea faptului că articolul 17 alineatele (1)-(3) TUE nu constituie un temei legal pentru a admite existența unei astfel de prezumții generale;
            
         
               iii.
            
            
               admiterea existenței unei prezumții generale cu privire la nedivulgarea documentelor solicitate, fără a verifica existența unei atingeri efective și specifice;
            
         
               iv.
            
            
               nu a recunoscut că documentele solicitate sunt intrinsec legate de decizia de a continua sau de a nu continua inițiative de politică legislativă; și
            
         
      
         Al doilea motiv: o eroare de drept constând în nerecunoașterea existenței unui interes public superior.
   Tribunalul a săvârșit o eroare de drept prin:
   
               i.
            
            
               neexaminarea intereselor publice specifice invocate de ClientEarth;
            
         
               ii.
            
            
               aprecierea că divulgarea ulterioară a documentelor solicitate exclude existența unui interes public superior în divulgarea documentelor solicitate;
            
         
               iii.
            
            
               aprecierea că divulgarea altor documente decât documentele solicitate exclude existența unui interes public superior în divulgarea documentelor solicitate;
            
         
               iv.
            
            
               nerecunoașterea naturii interesului public reprezentat de ClientEarth;
            
         
               v.
            
            
               neinterpretarea în mod restrictiv a motivelor de refuz, ținând seama de interesul public pe care îl prezintă divulgarea, după cum prevede articolul 6 alineatul (1) teza a doua din Regulamentul nr. 1367/2006 (2);
            
         
               vi.
            
            
               nerecunoașterea interesului public de îmbunătățire a accesului la justiție în domeniul mediului.
            
         
      (1)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, p. 43, Ediție specială, 01/vol. 3, p. 76).
   
      (2)  Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului (JO L 264, p. 13, Ediție specială, 15/vol. 17, p. 126).